**о т ч е т**

**за дейността на**

**нч”христо козлев-1883” гр.долна оряховица**

**01.01 - 31.12.2020 година**

**Читалището, това е културната институция на всяко селище, която запазва и доразвива обичаите и традициите на народа ни, обогатява културния живот на гражданите, възпитава младото поколение в дух на родолюбие. Читалището задоволява потребностите на населението, като поддържа библиотека, електронна информационна мрежа, развива любителското народно творчество, като организира и дава възможност за изява на самодейни колективи, клубове, школи. Съхранява музейни колекции.**

**За НЧ „Христо Козлев-1883“, както и за културата в цялата страна, 2020 година беше година на стрес, на нулиране и отлагане на планирани мероприятия, което доведе до нарушаване активната работа на читалищата, до неефективната дейност на групите за музикално и танцово изкуство. Всичко това, породено от извънредната епидемиологична обстановка в страната, наречена COVID 19, повлия и на работата в нашето читалище. Но въпреки всичките забрани и ограничения около вируса, дейността на групите за художествено творчество не спря и всички възможни моменти за подготовка и изява бяха максимално използвани. Приоритет в нашата културно - художествена работа, както всяка година, заема театъра. Това е състав, който няма прекъсване от създаването на читалището, състав с много традиции, фестивални изяви и десетки награди. Затова направихме всичко възможно и през тази трудна 2020 г. да подготвим и представим пиесата „Излезе ангел от мъглата“ от Пьотр Гладилин, с режисьори Лиляна и Милен Иванови, която бе показана на сцената на нашето читалище два пъти. С тази постановка театралния състав „Вдъхновение”, се яви на 13-я фестивал на любителските театри на името на Кръстьо Пишурка в гр.Лом, където спечели награди за поддържаща мъжка роля на Христо Енев и награда от Съюза на народните читалища за цялостно творчество на Йорданка Тихчева. Не стихва и огромното желание и ентусиазъм за работа на децата от детския театрален състав. Те взеха участие в празничната програма за трети март, посветена на освобождението на България от турско робство.**

**Като говорим за театрално присъствие, няма как да не отбележим, че нашето читалище беше домакин на театрална трупа ЖАР при НЧ „Пламък-2016”гр.Велико Търново, която представи пиесата „Третата дума” от Алехандро Касона.**

**Нашето читалище се гордее много и с успехите на друг престижен състав, а именно женския народен хор за обработен фолклор с ръководител Вяра Петрова.**

**През 2020 година ЖНХ взе участие в празника на самодееца - 1 март и в празничната програма, посветена на трети март. Незабравимо ще остане за тях участието им в празника „Фестивално домино”, по повод 120 години от основаването на НЧ „Васил Левски – 1900” с.Горна Росица. Творческите изяви на хора завършиха с участието им в Международния арт фестивал „Чуйте Девин” в гр.Девин.**

**Традициите в пресъздаване и показване на народните обреди и обичаи са доминиращи за Групата за народни обичаи. Честван бе празника „Трифон зарезан” със зарязване на лоза и пресъздаване на митовете и легендите, свързани с него. За жалост групата не можа да покаже таланта си по пресъздаване и честване на Еньовден, поради наложената забрана по време на пандемия.**

**Много успешно се развива и школата по народно пеене с ръководител Вяра Петрова. Въпреки трудностите през годината, децата в школата се увеличават и вече са четири - Нели Пашева, Рая Исянкова, Александра Пулова и Елеонора Маринова. През 2020 година Нели Пашева и Рая Исянкова взеха участие в празничния концерт на трети март. Нели Пашева получи поощрителна награда на 12-я НДЮК „Песенна дъга над Кутев”в гр.Котел, а на 20-я НДФК „Орфеево изворче”в гр.Стара Загора, Нели се завърна с диплом за отлично представяне, а Рая - със златен медал.Двете талантливи момичета –**

**Нели Пашева и Рая Исянкова участваха в празника „Фестивално домино” по повод**

**120 години народно читалище в с.Горна Росица и в онлайн фолклорния фестивал „Дунавски напеви”, на който Рая спечели второ място, а Нели - диплом за отлично представяне.**

**С желание и ентусиазъм работят и се развиват децата от детски танцов състав „Пъстреница” с ръководител Димитър Иванов. Друга успешна танцова група е клубът за народни хора „Пъстреница” също с ръководител Димитър Иванов. За съжаление, поради вирусната пандемия участието на тези групи бе много ограничено. Те показаха своите умения на празника на самодееца и в празничната програма за трети март.**

**През 2020 година в нашето читалище работи клуб по информатика под ръководството на библиотекаря Ралица Величкова и тенис клуб.**

**Бяха организирани изложба на детски илюстрации на руския художник Вадим Лазаркевич по повод 125 години от рождението му, показани във фоайето и изложба на картички на тема „Майчице мила, майчице свята”, изработени от ученици от 5 до 7 клас. Състояха се литературни срещи с ученици от ОУ и деца от ДГ по повод годишнини на бележити българи и събития. Едно от тях е честване 100 години от рождението на българската писателка Леда Милева - „Зайченцето бяло” на гости в Детската градина. С ученици от 7-ми клас бяха отбелязани 130 години от рождението на Чудомир с прочит на негови известни разкази. В началото на месец септември се състоя среща- разговор с ученици от трети и четвърти клас относно запознаване с творчеството на Ангел Каралийчев и Дора Габе и четене на техни произведения.С ученици от трети клас бяха отбелязани 100 години от рождението на Джани Родари, като децата се запознаха с биографични бележки и прочетоха негови приказки. В началото на месец ноември бе проведена литературна среща с ученици от седми клас по случай 140 години от рождението на Йордан Ѝовков, запознаване на важни моменти от биографията и творческия му път.**

**Пожелаваме на по горе споменатите художествени състави, следващата 2021 година да бъде по динамична, изпълнена с много участия на фестивални и концертни подиуми. Нека да творят с ентусиазъм и се развиват успешно, да печелят много награди и да не увяхва тръпката към художественото творчество.**

**Освен с успехи в културните инициативи сме постигнали добри резултати и в други начинания. Не спират ремонтните дейности по сградата на читалището,която е на близо 60 години и се амортизира непрекъснато.През 2020 година бе направен ремонт на няколко обекта: бяха измазани и боядисани три броя стени и таван в коридорите на сградата, бяха поставени алуминиеви парапети на трудно достъпни места и бяха сменени бравите на 6 броя врати с други, отговарящи на противопожарните инструкции.**

**Обновяването и отстраняването на проблемите по сградата ще продължи и през настоящата 2021 година, за да изглежда нашето читалище уютно и слънчево, готово да посреща нови творци и новатори в културното поприще, да възпитава подрастващите в дух на нравственост и високи морални ценности, да спомага за тяхното образование и инициативност.**

**ИЗГОТВИЛ**

**СЕКРЕТАР:**

**/ Й.Тихчева /**